Smernica Komisie 2001/39/ES
z 23. mája 2001,
ktorou sa menia a dopĺňajú prílohy k smerniciam Rady 86/362/EHS, 86/363/EHS a 90/642/EHS o stanovovaní maximálnych hladín rezíduí pesticídov v a na obilninách, potravinách živočíšneho pôvodu a určitých produktoch rastlinného pôvodu, vrátane ovocia a zeleniny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 86/362/EHS z 24. júla 1986 o stanovovaní maximálnych hladín zvyškov pesticídov v a na obilninách [1], naposledy zmenenú a doplnenú smernicou Komisie 2000/82/ES [2], najmä na jej článok 10,
so zreteľom na smernicu Rady 86/363/EHS z 24. júla 1986 o stanovovaní maximálnych hladín zvyškov pesticídov v a na potravinách živočíšneho pôvodu [3], naposledy zmenenú a doplnenú smernicou 2000/82/ES, najmä na jej článok 10,
so zreteľom na smernicu Rady 90/642/EHS z 27. novembra 1990 o stanovovaní maximálnych hladín zvyškov pesticídov v a na určitých produktoch rastlinného pôvodu, vrátane ovocia a zeleniny [4], naposledy zmenenú a doplnenú smernicou 2000/82/ES, najmä na jej článok 7,
so zreteľom na smernicu Rady 91/414/EHS z 15. júla 1991 o uvádzaní produktov na ochranu rastlín na trh [5], naposledy zmenenú a doplnenú smernicou Komisie 2001/21/ES [6], najmä na jej článok 4 ods. 1 písm. f),
keďže:
(1) Nové aktívne látky, azimsulfuron a prohexadión vápenatý boli zahrnuté do prílohy I k smernici 91/414/EHS smernicami Komisie 1999/80/ES [7] a 2000/50/ES [8] na použitie ako herbicíd pred vzklíčením na ryžu a ako regulátor rastu rastlín.
(2) Látky boli zahrnuté do prílohy I k smernici 91/414/EHS na základe vyhodnotenia predložených informácií týkajúcich sa navrhovaných použití.
(3) Pred zahrnutím látok do prílohy I k smernici 91/414/EHS bolo ich používanie predbežne schválené v určitých členských štátoch v súlade s článkom 8 ods. 1 smernice. Po zahrnutí látok do prílohy I dané členské štáty schválili určitý počet produktov na ochranu rastlín obsahujúcich predmetné látky v súlade s článkom 4 smernice a stanovili predbežné maximálne hladiny zvyškov tak, ako to vyžaduje článok 4 ods. 1 písm. f). Tieto hladiny a informácie, z ktorých sa vychádzalo, boli oznámené Komisii v zmysle smernice. Tieto informácie spolu s údajmi dostupnými z iných zdrojov boli prekontrolované a sú dostačujúce na stanovenie určitých maximálnych hladín rezíduí (MHR). V prípade, že neexistuje žiadna maximálna hladina rezídua alebo predbežná maximálna hladina rezídua (MHR) spoločenstva, tak členské štáty musia stanoviť národnú predbežnú maximálnu hladinu zvyšku v súlade s článkom 4 ods. 1 písm. f smernice ešte pred udelením schválenia. V zmysle článku 5 smernice 86/363/EHS sa toto vzťahuje aj na predbežné maximálne hladiny rezíduí (MHR) pre živočíšne produkty tam, kde sa dá u komodít obsahujúcich rezíduá aktívnej látky očakávať, že sa budú používať ako krmivo pre zvieratá.
(4) V rámci začlenenia do prílohy I k smernici 91/414/EHS boli technické a vedecké vyhodnotenia azimsulfuronu a prohexadiónu vápenatého ukončené 2. júla 1999, respektíve 16. júna 2000 v revíznych správach Komisie o azimsolfurone a prohexadióne vápenatom. V týchto revíznych správach bol prípustný denný príjem (PDP) azimsolfuronu stanovený na 0,1 mg/kg telesnej hmotnosti/deň a prohexadiónu vápenatého na 0,2 mg/kg telesnej hmotnosti/deň. Celoživotné vystavenie spotrebiteľov potravinárskych výrobkov ošetrených azimsulfuronom a prohexadiónom vápenatým bolo určené a vyhodnotené v súlade s postupmi a praktikami používanými v rámci spoločenstva, berúc pritom do úvahy usmernenia uverejnené Svetovou zdravotníckou organizáciou [9] a stanovisko Vedeckého výboru pre rastliny [10] k tejto metodológii. Bolo vypočítané, že maximálne hladiny rezíduí uvedené v tejto smernici nemajú za následok prekročenie takýchto prípustných denných príjmov (PDP).
(5) Akútne toxické účinky, ktoré by si vyžadovali stanovenie akútnej referenčnej dávky neboli zaznamenané počas vyhodnocovaní a diskusií, ktoré predchádzali zahrnutiu azimsulfuronu a prohexadiónu vápenatého do prílohy I k smernici 91/414/EHS.
(6) S cieľom zabezpečiť ochranu spotrebiteľa pred vystavením zvyškom v alebo na produktoch, na ktoré neboli udelené schválenia, je prezieravé stanoviť predbežné maximálne hladiny rezíduí na dolnej medzi analytickej stanoviteľnosti pre všetky tie produkty, na ktoré sa vzťahujú smernice 86/362/EHS, 86/363/EHS a 90/642//EHS. Stavenie na úrovni spoločenstva takýchto predbežných maximálnych hladín rezíduí nebráni členským štátom v stanovení predbežných maximálnych hladín rezíduí azimsulfuronu a prohexadiónu vápenatého v súlade s článkom 4 ods. 1 písm. f) smernice 91/414/EHS a prílohy VI k tejto smernici. Štyri roky sa považujú za dostatočné časové obdobie na to, aby sa počas neho dala stanoviť väčšina ďalších použití azimsulfuronu a prohexadiónu vápenatého. Po uplynutí tejto doby sa tieto predbežné maximálne hladiny rezíduí stanú definitívnymi.
(7) Opatrenia uvedené v tejto smernici boli oznámené Svetovej zdravotníckej organizácii a obdržané pripomienky sa zohľadnili. Možnosť stanovenia dovozných tolerančných maximálnych hladín rezíduí pre špecifické kombinácie pesticíd/plodina preskúma Komisia na základe predloženia akceptovateľných údajov.
(8) Stanoviská Vedeckého výboru pre rastliny, najmä rady a odporúčania týkajúce sa ochrany spotrebiteľov potravinových produktov ošetrených pesticídmi, boli zohľadnené.
(9) Opatrenia uvedené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
V časti A prílohy II k smernici 86/362/EHS sa vkladajú nasledujúce riadky:
Zvyšok pesticídu | Maximálna hladina |
| |
Azimsulfuron | 0,02 | Obilniny |
Prohexadión (prohexadión a jeho soli vyjadrené ako prohexadión) | 0,2 | Pšenica a jačmeň |
0,05 | Ostatné obilniny |
Článok 2
V časti B prílohy II k smernici 86/363/EHS sa vkladá nasledujúci riadok:
Zvyšok pesticídu | Maximálna hladina |
Z mäsa, vrátane tuku, mäsové prípravky, droby a živočíšne tuky uvedené v prílohe I pod KN kódmi 0201, 0202, 0203, 0204, 02050000, 0206, 0207, ex 0208, 020900, 0210, 160100 a 1602 | Pre mlieko a mliečne výrobky uvedené v prílohe I pod KN kódmi 0401, 0402, 040500 a 0406 | Z čerstvých vajec bez škrupín, pre vtáčie vajcia a vaječné žĺtky uvedené v prílohe I pod KN kódmi 040700 a 0408 |
Prohexadión (prohexadión a jeho soli vyjadrené ako prohexadión) | 0,05 | 0,01 | 0,05 |
Článok 3
V prílohe II k smernici 90/642/EHS sa vkladajú stĺpce s hlavičkou "Azimsulfuron" a "Prohexadión (prohexadión a jeho soli vyjadrené ako prohexadión)" uvedené v prílohe k tejto smernici.
Článok 4
Členské štáty prijmú a uverejnia ustanovenia nevyhnutné na dosiahnutie súladu s touto smernicou najneskôr do 31. decembra 2001. Bezodkladne o tom informujú Komisiu.
Tieto ustanovenia budú uplatňovať od 1. januára 2002.
Keď členské štáty prijmú tieto ustanovenia, uvedú v nich odkaz na túto smernicu alebo ich takýto odkaz bude sprevádzať pri príležitosti ich úradného uverejnenia. Členské štáty stanovia spôsob vykonania tohto odkazu.
Článok 5
Táto smernica nadobúda účinnosť 20. deň po jeho uverejnení v Úradnom vestníku Európskych spoločenstiev.
Článok 6
Táto smernica je adresovaná členským štátom.
V Bruseli 23. mája 2001